laion/Wikipedia-Exotic huggingface dataset:
פרנק ת'ורנטון

פרנק ת'ורנטון בול (באנגלית: Frank Thornton Ball;‏ 15 בינואר 1921 - 16 במרץ 2013) היה שחקן אנגלי המוכר בעיקר בשל תפקידו כקפטן פיקוק בסדרה הקומית "מישהו מטפל בך?". ת'ורנטון נולד בלונדון והתעניין במשחק מגיל צעיר, אך בשל התנגדותו של אביו אשר העדיף כי בנו ימצא עבודה "הגונה" יותר, החל לעבוד בחברת ביטוח עם סיום לימודיו בתיכון. עם זאת, לא זנח את שאיפותיו ובמקביל לעבודתו למד משחק בלימודי ערב. לאחר שנתיים ביקשה ממנו הנהלת בית הספר למשחק להתחיל ללמוד בתוכנית הלימודים המלאה, והוא השתלב בתוכנית זו לאחר שהצליח לשכנע את אביו לממן את לימודיו. בין השנים 1945 ל-1947 שירת כקצין בחיל האוויר המלכותי, ולאחר שחרורו הצטרף לתיאטרון רפרטואר קטן. ב-1954 השתתף לראשונה בתפקיד קטן בסרט קולנוע שעליו זכה לקרדיט, "Radio Cab Murder". במהלך שנות ה-50 הופיע במספר סרטי קולנוע בריטים נוספים, ובשנות ה-60 החל להשתתף גם במספר סדרות טלוויזיה קומיות, ביניהן "It's a Square World" ו-"Till Death Us Do Part". בין השנים 1972 ל-1985 גילם את דמותו של קפטן פיקוק בסדרת הטלוויזיה "מישהו מטפל בך?". במקביל הופיע בסרטי קולנוע ובסדרות טלוויזיה נוספות. לאחר שהסדרה ירדה מהמרקעים ירד היקף הפעילות של ת'ורנטון. בשנת 1997, והוא בן 76, הצטרף לצוות השחקנים של קומדיית המצבים הוותיקה "בערוב ימי היין" (Last of the Summer Wine), בה גילם את דמותו של טרולי, שוטר שיצא לגמלאות. בתפקיד זה הוא שיחק במשך 11 שנים, עד שנת 2008. נפטר ב-16 במרץ 2013, בגיל 92. ת'ורנטון היה נשוי (מאז 1945) לשחקנית בריל אוונס, אב לבת וסב לשלושה. פרנק ת'ורנטון, במסד הנתונים הקולנועיים IMDb (באנגלית) פרנק ת'ורנטון, באתר AllMovie (באנגלית) פרנק ת'ורנטון, במסד הנתונים הקולנועיים KinoPoisk (ברוסית) פרנק ת'ורנטון, באתר MusicBrainz (באנגלית) פרנק ת'ורנטון, באתר Discogs (באנגלית) פרנק ת'ורנטון, באתר "Find a Grave" (באנגלית) nrg מעריב, מת השחקן פרנק ת'ורנטון מ"מישהו מטפל בך?", באתר nrg‏, 18 במרץ 2013
דאנקן השני, מלך סקוטלנד

דאנקן השני (באנגלית: Duncan II, בגאלית סקוטית: דונכד מק מל קולם - Donnchad mac Maíl Coluim באיות עתיק, Donnchadh mac Mhaoil Chaluim באיות מודרני, כלומר "דאנקן בנו של מלקולם";‏ 1060 לערך - 12 בנובמבר 1094) היה מלך סקוטלנד. דאנקן היה בנם של מלקולם השלישי מלך סקוטלנד ושל רעייתו הראשונה אינגיביורג פינסדוטר (אלמנתו של תורפין דיגורדון, רוזן אורקני). בשנת 1072 הועבר דאנקן לידיו של ויליאם הראשון, מלך אנגליה כבן ערובה, והתגורר שנים רבות בחצר בית המלוכה של ממלכת אנגליה, ושם למד להכיר את התרבות הנורמנית. אביו לא פעל לשחרר את דאנקן, ובתקופת מלכותו של ויליאם השני בממלכת אנגליה שהה בחצר המלוכה כאחד מאצילי המלך, ואף קיבל מהמלך האנגלי תואר אבירות. לאחר מותו של מלקולם השלישי, ומות יורשו אדוארד (אחיו למחצה של דאנקן) בשנת 1093 במהלך פלישה צבאית של סקוטלנד לנורת'מבריה, ירש דונלד את כס המלוכה הסקוטי. ככל הנראה בשנה זו או בשנת 1094 התחתן דאנקן עם אוכטרדה מנורת'מבריה, בתו של גוספטריק, רוזן נורת'מבריה ודנבר. לדנקן ולאוכטרדה נולד בן אחד - ויליאם פיץ דאנקן. דאנקן טען לכתר סקוטלנד, ובסיוע של ויליאם השני פלש לסקוטלנד (הסיוע של ויליאם השני לא כלל סיוע צבאי ישיר, מאחר שבאותה עת תכנן ויליאם את פלישתו לנורמנדי). דאנקן פלש לסקוטלנד (בתמיכת בניו האחרים של מלקולם השלישי) בקיץ 1094, והביס את דונלד השלישי. בעקבות הניצחון הומלך דאנקן כמלך סקוטלנד, אולם לא זכה לתמיכת תושבי סקוטלנד, ואלה מרדו נגדו בשלהי 1094, ורצחו את דאנקן. דאנקן נקבר במנזר דנפרמליין, מקום קבורתם המסורתי של מלכי סקוטלנד. מדיה וקבצים בנושא דאנקן השני, מלך סקוטלנד בוויקישיתוף דאנקן השני, מלך סקוטלנד, באתר אנציקלופדיה בריטניקה (באנגלית) דאנקן השני, מלך סקוטלנד, באתר "Find a Grave" (באנגלית)
פלאוזואיקון

עידן הפלאוזואיקון (באנגלית: Paleozoic או Palaeozoic; ביוונית: palaios παλαιός) הוא עידן בלוח הזמנים הגאולוגי. משך תקופתו כ-287 מיליוני שנים, מלפני כ-538.8 מיליוני שנים ועד לפני כ-251.9 מיליוני שנים. בפלאוזואיקון נמצאים (לפי סדר) התורים: קמבריון אורדוביק סילור דבון קרבון (קרבון מיסיסיפי וקרבון פנסילבני) פרם אדפוזאורוס (Edaphosaurus) דנקליאוסטיוס (Dunkleosteus) דימטרודון (Dimetrodon) פולומונוסקורפיאוס (Pulmonoscorpius) ארתרופלאורה (Arthropleura) טרילוביטים (Trilobita) צירולפיס (Cheirolepis) קלדוסלאכה (Cladoselache) Akmonistion Arctops אדפוזאורוס דיפלוקאולוס טרילוביט מסוג Cheirurus שחזור אומנותי של מגאנוירה – חרק נכחד דמוי שפירית ענק מדיה וקבצים בנושא פלאוזואיקון בוויקישיתוף פלאוזואיקון, באתר אנציקלופדיה בריטניקה (באנגלית) International Commission on Stratigraphy ערך זה הוא קצרמר בנושא גאולוגיה. אתם מוזמנים לתרום לוויקיפדיה ולהרחיב אותו.
ארנביב

הארנביב הוא דמות המופיעה בספרו של לואיס קרול - "הרפתקאות אליס בארץ הפלאות" (הידוע גם בשם "עליזה בארץ הפלאות"). במקור נקראת הדמות "The March Hare" - באנגלית: הארנבת של מרץ. "ארנביב" הוא השם המופיע בתרגומה של רנה ליטוין; בתרגומו של אריה ליב סמיאטיצקי זהו ארנב בן ניסן, ובתרגומיהם של אהרן אמיר ואוריאל אופק ארנב האביב. דמותו של הארנב מופיעה במספר סצנות בספר - שהידועה שבהן היא סצנת מסיבת התה המטורפת. בפרק 7 של הספר מגיעה אליס לחצר בית הארנביב, ששתי ארובותיו בצורת אוזניים, וגג הבית מרופד פרווה. בחזית הבית, מתחת לעץ נמצא שולחן ערוך לשעת התה, וסביבו ישבו הכובען המטורף, הארנב והנמנמן. מתחת לעץ לפני הבית עמד שולחן ערוך והארנביב עם הכובען ישבו ושתה תה: נמנמן ישב ביניהם שקוע בשינה עמוקה, והשנים השתמשו בו בתור כרית, משעינים עליו את המרפקים... — אליס בארץ הפלאות, בתרגום רנה ליטוין. הארנב והכובען מנהלים עם עליזה שיחה הרצופה הערות איגיון, חידות ומשלים, כאשר הכובען מציין ש"דעתו (של הארנב) נטרפה עליו". משפט זה מתייחס למכתם מקובל בתקופה הוויקטוריאנית: "משוגע כמו ארנב מרץ" ("Mad as a March hare"). מקורו של מכתם זה באוסף פתגמים שפורסם על ידי ג'ון הייווד בשנת 1546. המכתם מבוסס על האמונה שבעונת הייחום של הארנבים (אשר מתרחשת באנגליה בחודש מרץ) נוטים לאבד את שפיותם ולריב. חתול צ'שייר מתאר את הארנביב כ"משתולל באביב" בהתבסס על אמונה זו. הארנב והכובען "תקועים" בשעת התה בשל העובדה שהכובען "רצח את הזמן" כאשר הוא שר למלכת הלבבות. האיור של טניאל מתאר את הארנב כאשר לראשו אניצי קש - סימן המקובל בתקופה הוויקטוריאנית לתאר אי שפיות. הארנב מופיע פעם נוספת בהמשך הספר במשפט גנב הלביבות, ובאחד מפרקי הספר "מבעד למראה ומה אליס מצאה שם" כשליח המלך הלבן. בסרטו של וולט דיסני משנת 1951, "עליסה בארץ הפלאות", מתואר שגעונו של הארנב בכך שהוא מציע לעליסה כוס תה אולם לוקח אותה ממנה כל פעם שהיא מנסה לשתות ממנה. דמות הארנביב מופיעה גם בסדרה "בית העכבר" של אולפני וולט דיסני. כמו כן, דמות הארנב מוזכרת בשיר "We Have Heaven" של הלהקה "Yes", ובסרט "מקס הזועם" אחת ממכוניות המשטרה קרויה על שם הארנב. אחת מנבלי-העל ביקום של DC קומיקס נקראת "ארנבת מרץ". מדיה וקבצים בנושא ארנביב בוויקישיתוף ארנביב, באתר אנציקלופדיה בריטניקה (באנגלית) כשם שנוכחות הכובען מתייחסת למכתם דומה: "משוגע כמו כובען" ("Mad as a hatter").
רובין הוד: גברים בגטקעס

רובין הוד: גברים בגטקעס (באנגלית: Robin Hood: Men in Tights) הוא סרט פרודי משנת 1993 שבוים על ידי מל ברוקס. הסרט מהווה פרודיה על אגדת רובין הוד וייצוגיה בקולנוע ההוליוודי. הסרט לועג בעיקר לסרט "רובין הוד: נסיך הגנבים", וכמו כן גם לסרטים "הרפתקאות רובין הוד" והסרט "רובין הוד" משנת 1973 של חברת וולט דיסני. הוא מבוסס בחלקו על קומדיית המצבים של מל ברוקס משנת 1975, "כשדברים היו רקובים". פרק זה לוקה בחסר. אנא תרמו לוויקיפדיה והשלימו אותו. רובין הוד נתפס ונאסר במהלך מסעות הצלב ועובר עינויים בשביל לגלות את מיקום המלך ריצרד לב ארי. אבל בעזרתו של חברו לתא, אשר נכלא באשמת חציית כביש שלא במעבר חצייה, הוא מצליח לברוח מהכלא ולחזור לאנגליה. עם הגעתו לאנגליה הוא מגלה שהנסיך ג'ון השתלט על אנגליה בהיעדרו של אחיו המלך החוקי ריצ'רד לב הארי ומטיל מיסים כבדים על המון העם הפשוט של אנגליה. כאשר רובין מגיע לטירת משפחתו הוא מגלה לתדהמתו שהיא עוקלה עקב פיגור בתשלום המיסים למלך ושכל משפחתו מתה (כולל שלל חיות המחמד שלו). בעזרתו של המשרת העיוור שלו בלינקין, והסטודנט הזר אטְ'צוּ (אפצ'י, פארודיה על עזים), הוא יוצר כנופיה של גנבים במטרה לתקן את עוולות הנסיך ולהסירו מהשלטון. בו בזמן, הוא מושך על עצמו את זעמו של השריף מרוטינגהאם (חזיר מרקיב - משחק מילים על השריף מנוטינגהאם שהופיע בסיפור המקורי), ואת אהבתה של העלמה מריאן. חבורת הגנבים שלו מתגלה כקבוצת כפריים מטומטמים, והוא נאלץ להשקיע זמן ומאמץ מרובים בניסיון להכשירם למלחמה. רובין הוד מצליח לבסוף להביס את השריף והנסיך, ולהתחתן עם אהבתו מריאן, רק כדי לגלות שהיא מוגנת בחגורת צניעות אותה הוא לא יכול לפתוח. באימון הכפריים בחץ וקשת הם עושים דברים מטופשים (למשל מתיחת הקשת עד שבירה ואי הגעה לאשפת החצים) תחרות החץ וקשת מהספר מופיעה בסרט, כולל חציית החץ שבמרכז המטרה על ידי רובין- אבל לאחר שהחץ גורם ל"גל" באצטדיון. דו-קרב המקלות בין רובין לג'ון על גשר הנהר הנזיר טאק שנשבה עם עגלה מלאה חביות הבירה מוחלף ברב טוכמן (מל ברוקס) עם חביות יין לקידוש- והוא גם מחתן את רובין ומריאן. הקטע של מימוש הנישואים של השריף מרוטיגהאם מופיע- אבל מופרע על ידי חגורת צניעות. המלך ריצ'רד מופיע באמצע החתונה- ומתעקש לנשק את הכלה רובין הוד - קרי אלווס המלך ריצ'רד לב-הארי - פטריק סטיוארט אטצ'ו - דייב שאפל השריף של רוטינגהאם - רוג'ר ריס העלמה מריאן - איימי יסבק רבי טאקמן (המבוסס על הנזיר טאק) - מל ברוקס הנסיך ג'ון - ריצ'רד לואיס המכשפה לאטרין - טרייסי אולמן "רובין הוד: גברים בגטקעס", במסד הנתונים הקולנועיים IMDb (באנגלית) "רובין הוד: גברים בגטקעס", באתר נטפליקס "רובין הוד: גברים בגטקעס", באתר AllMovie (באנגלית) "רובין הוד: גברים בגטקעס", באתר Rotten Tomatoes (באנגלית) "רובין הוד: גברים בגטקעס", באתר Box Office Mojo (באנגלית) "רובין הוד: גברים בגטקעס", באתר Metacritic (באנגלית) "רובין הוד: גברים בגטקעס", באתר אידיבי "רובין הוד: גברים בגטקעס", באתר דיסני+ סרטים (באנגלית) "רובין הוד: גברים בגטקעס", באתר Hulu סרטים (באנגלית) "רובין הוד: גברים בגטקעס", במסד הנתונים הקולנועיים KinoPoisk (ברוסית)
קולורדו רוקיס

קולורדו רוקיס (באנגלית: Colorado Rockies) היא קבוצת בייסבול אמריקאית מליגת ה-MLB, שבסיסה בעיר דנוור, קולורדו. הקבוצה משחקת בבית המערבי של הנשיונל ליג. הקבוצה נוסדה ב-1993 והצטרפה לנשיונל ליג יחד עם הפלורידה מארלינס כשתי קבוצות הרחבה באותה העונה. ב-1995 העפילה הקבוצה לפלייאוף בפעם הראשונה, אך הפסידה בסיבוב הראשון לאטלנטה ברייבס, ב-2007 השיגה הקבוצה 14 ניצחונות מתוך 15 המשחקים האחרונים בעונה, והצליחה להגיע למשחק הכרעה על העפלה לפלייאוף בו ניצחה את הסן דייגו פאדרס באינינג ה-13. בפלייאוף השיגה עוד שבעה ניצחונות רצופים כאשר ניצחה בסדרת חצי הגמר את פילדלפיה פיליז 0-3 ובגמר הנשיונל ליג את שיקגו קאבס 0-4. בוורלד סיריס התמודדה הקבוצה מול בוסטון רד סוקס והפסידה 0–4. בשתי העונות הראשונות שיחקה הקבוצה במגרש הפוטבול אצטדיון מייל היי, וב-1995 עברה לאצטדיון חדש, קורס פילד, שמומן מכספי הציבור בעלות של כ-300 מיליון דולר. אצטדיון זה נחשב למגרש בעל יתרון התקפי, מאחר שהאוויר הדליל והיבש בדנוור הקשיח את כדורי המשחק וגרם להם לעוף רחוק יותר. לאחר שנכנס לשימוש ברחבי הליגה מתקן מייצב לחות ירד מספר ההום ראן באצטדיון לאזור הממוצע הכללי. מדיה וקבצים בנושא קולורדו רוקיס בוויקישיתוף אתר האינטרנט הרשמי של קולורדו רוקיס (באנגלית) קולורדו רוקיס, ברשת החברתית פייסבוק קולורדו רוקיס, ברשת החברתית אקס (טוויטר) קולורדו רוקיס, ברשת החברתית אינסטגרם קולורדו רוקיס, סרטונים בערוץ היוטיוב קולורדו רוקיס, באתר אנציקלופדיה בריטניקה (באנגלית)
דניאל (פירושונים)

האם התכוונתם ל... דניאל (בלטשאצר) – מילדי האצולה היהודים שנלקחו מישראל בידי נבוכדנצר השני מלך בבל ספר דניאל – אחד מהספרים בסדר "כתובים" בתנ"ך, המסופר מפיו של הנביא דניאל, על התקופה שלמין שלהי בית המקדש הראשון ועד לראשית ימי בית המקדש השני דניאל בגוב האריות – סיפור מקראי מספר דניאל דניאל (יישוב קהילתי) – יישוב עתידי שעליו הוחלט ביולי 2018, יוקם בסמוך לעיר אופקים. כלאב בן דוד (נקרא גם דניאל) – בנו השני של דוד המלך מאביגיל הכרמלית דָנִאֵל – דמות קדומה וספק-מיתולוגית אשר מונה הנביא יחזקאל יחד עם נח ואיוב כשלישיית צדיקים (ספר יחזקאל י"ד, יב-כ) דנאל השופט – דמות אוגריתית מיתולוגית המופיעה באגדת אקהת; יש המזהים אותה עם דנאל מספר יחזקאל דאניאל – כפר ערבי (בערבית: دانيال) בשפלת יהודה, סמוך לרמלה, שננטש ונהרס במלחמת העצמאות דניאל (תייר) – תייר רוסי שהיה ראש מנזר ברוסיה הדרומית וערך ב-1106-1107 מסע צליינות בארץ ישראל וכתב ספר מסעות על כך דניאל (יוטה) – עיירה במחוז ווסאץ', במדינת יוטה, ארצות הברית דניאל (שיר של אילנית) – שיר ישראלי בביצוע הזמרת אילנית דניאל (סופה) – סופה שפקדה מדינות בדרום מזרח אירופה ובצפון אפריקה, והסבה נזקים רבים אישים ששם משפחתם דניאל: אלונה דניאל – זמרת, מתופפת, גיטריסטית, מלחינה ופזמונאית ישראלית ארנאוט דניאל – משורר וטרובדור פרובאנסלי שפעל בעיקר בין השנים 1180–1200, וכתב בשפה האוקסיטנית גלין דניאל – ארכאולוג בריטי שהתמחה בתקופת האבן החדשה באירופה ג'ק דניאל – מייסד מזקקת הוויסקי הנושאת את שמו בטנסי יולי דניאל – סופר יהודי בברית המועצות, ודיסידנט שיצא בגלוי נגד המשטר הסובייטי, והיה אסיר פוליטי בגולאג; בנו של מ. דניאל יצחק משה דניאל – מחזאי, במאי תיאטרון, ומנהל תיאטראות בבולגריה, במרכז אירופה ובארץ ישראל, מאבות התיאטרון הסאטירי של ישראל ליאורית דניאל – אתלטית, אלופת ישראל ושיאנית ישראל בזריקת דיסקוס מ. דניאל – סופר יידיש ומחזאי יליד לטביה; אביו של יולי דניאל מוטי דניאל – כדורסלן עבר ישראלי משה דניאל – כדורסלן ומאמן עבר ישראלי רוני דניאל – כתב לענייני צבא וביטחון של חברת החדשות של הערוץ השני בטלוויזיה הישראלית (משנת 1993 עד 2021) שון דניאל – כדורסלן ישראלי שמשחק בהפועל חולון שימי דניאל – קצין הנדסה ראשי בצה"ל, מנכ"ל החברה הממשלתית להגנות ים המלח דנאל דני דניאלי דניאלס אישים ששמם הפרטי הוא דניאל
משפט היין

ישנם מספר משפטים בגאומטריה המיוחסים למתמטיקאי האמריקאי לארי היין (Larry Hoehn). ניסוח המשפט. בהינתן משולש שווה-שוקיים שאורך השוק שלו הוא c, נעביר ישר באורך a מזווית הראש אל הבסיס. הישר מחלק את הבסיס לשני קטעים שאורכיהם b, d, אזי: c 2 = a 2 + b d {\displaystyle \quad c^{2}=a^{2}+bd\quad \,} במקרה הפרטי שבו הישר הפנימי הוא גובה (ולפי משפט ידוע בגאומטריה, גם תיכון), מתקיים ש b = d {\displaystyle b=d\,} ומתקבל משפט פיתגורס. המשפט פורסם בשנת 2000, כאשר לארי היין בחן אחת מההוכחות הרבות למשפט פיתגורס. סביר להניח שהמשפט התגלה כבר בעבר, אך אין לכך תיעוד בספרות המתמטית. יהי ABC משולש שווה-שוקיים שזווית הראש שלו היא C ובסיסו AB. הישר CD מחלק את הבסיס לקטעים שאורכיהם b,d. נעביר אנך CE מהקודקוד לבסיס. ממשפט פיתגורס במשולש BCE מתקבל השוויון: C E 2 + B E 2 = B C 2 = c 2 {\displaystyle CE^{2}+BE^{2}=BC^{2}=c^{2}\,} ממשפט פיתגורס במשולש DCE מתקבל השוויון: C E 2 + D E 2 = D C 2 = a 2 {\displaystyle CE^{2}+DE^{2}=DC^{2}=a^{2}\,} מחיסור בין השווינות שהתקבלו בשלבים הקודמים נקבל: c 2 − a 2 = B E 2 − D E 2 = ( B E − D E ) ⋅ ( B E + D E ) = b d {\displaystyle c^{2}-a^{2}=BE^{2}-DE^{2}=(BE-DE)\cdot (BE+DE)=bd} הכללת היין למשפט פיתגורס באתר cut-the-knot העמוד הראשון של המאמר על הכללת משפט פיתגורס שפרסם לארי היין בשנת 2000 משפט נוסף על שמו של היין באתר mathworld
אלבטרוס בולר

אלבטרוס בולר (שם מדעי: Thalassarche bulleri) הוא עוף ימי קטן השייך למשפחת האלבטרוסיים. הוא מקנן באיים הסמוכים לניו זילנד, וניזון בימים הקרובים לאובטרליה או במימי דרום האוקיינוס השקט. הוא קרוי על שמו של האורניתולוג הניו זילנדי וולטר בולר (1838–1906). הוא מחולק לשני תת-מינים: הראשון, T.b. bulleri, מקנן באיי סולנדר (Solander) ובאיי סנארס; השני, T.b. platei, מקנן באיי צ'אטם ובאיי שלושת המלכים. ניצויו של עוף זה מזכיר את הניצוי של השחפים - גבו וחלקן העליון של כנפיו שחורים, ובטנו לבנה. ראשו וצווארו אפורים-כסופים, ומסביב לעיניו אזורים לבנים. המקור שחור ברובו, קצהו צהוב. אלבטרוסי הבולר חיים במושבות. הם נוהגים לקנן על צוקים ועל מדרונות חופיים תלולים, ולעיתים מתחת לעצים רחוקים מן החוף. הקן בנוי מאדמה, מעשבים ומשורשים, והוא לרוב משוקע באדמה. הרבייה מתחילה בזמנים שונים בהתאם לתת-המין: תת-המין הדרומי (T.b. bulleri) מתחיל בדצמבר, בעוד שתת-המין הצפוני מתחיל שלושה חודשים קודם לכן. שני ההורים דוגרים על הביצה במשך 60 ימים בתורות שאורכם הממוצע 10 ימים. הגוזלים מתחילים לעוף כ-170 ימים לאחר הבקיעה מן הביצה. בעבר איגוד השימור העולמי (IUCN) סיווג את מצב השימור של המין כ"פגיע" (Vulnerable), אולם מחקר שנערך מאוחר יותר הראה כי העוף אינו נדיר כפי שנחשב עד אותה עת. בהתאם, מצב השימור של המין שופר ב-2008 ל"קרוב לסיכון" (Near Threatened). אלבטרוס בולר, באתר ITIS (באנגלית) אלבטרוס בולר, באתר NCBI (באנגלית) אלבטרוס בולר, בבסיס הנתונים ARKive (באנגלית) אלבטרוס בולר, באתר האנציקלופדיה של החיים (באנגלית) אלבטרוס בולר, באתר GBIF (באנגלית) גיליון עובדות אודות המין, אתר BirdLife International שינוי מצב השימור של המין, באתר BirdLife International אלבטרוס בולר באתר הרשימה האדומה של IUCN
מסיבת רחוב

מסיבת רחוב היא מסיבה או אירוע-חוצות המוני, המתקיימים ברחוב. מסיבות הרחוב מתאפיינות בדרך כלל בכמות גדולה של חוגגים היורדים אל הרחוב, שנחסם לתנועה למשך המסיבה; וחוגגים במוזיקה, ריקודים ואינטראקציה חברתית. במקרים רבים מצטרפים עסקים מקומיים ליוזמות מסוג זה ומאפשרים הופעות או משמיעים מוזיקת ריקודים ברחבת הכניסה אליהם, ונהנים מגידול זמני בהכנסות. מסיבות רחוב נערכות בישראל לציון חגים כמו פורים ושמחות אחרות כגון יום העצמאות, והן נעשות בשיתוף ובעידוד הרשות המקומית. בעבר נחגגו בתל אביב מסיבות ברחוב דיזנגוף וברחוב שינקין. כיום שכונת פלורנטין מהווה את המוקד העיקרי למסיבות רחוב בעיר. כך בפורים תשס"ח ובערב יום העצמאות ה-60 למדינת ישראל נערכו בשכונה מסיבות רחוב, בהשתתפות אלפי אנשים. ברחוב הרב קוק בתל אביב ארגנו התושבים מסיבת רחוב ב-2006, לציון השלמת שיפוץ הרחוב שארך כחצי שנה. לנוכח הצלחת האירוע, שמומן כולו מתרומות המשתתפים וללא חסויות מסחריות, החליטו התושבים להפכו למסורת וחגגו מסיבות רחוב גם בשנה העוקבת ובזו שאחריה, כשמספר המשתתפים עלה משנה לשנה. בחיפה נערכות מעת לעת מסיבות רחוב ברחוב מסדה שבהדר הכרמל, כמו גם במרכז הכרמל, תוך שיתוף פעולה בין העירייה לבין ארגונים שונים, ומ-2009 עורכת העירייה מדי קיץ אירועי "קַלָּבַּת-שבת" ברחוב הנמל שבעיר. בירושלים התקיימה ב-2009 מסיבה המונית ברחוב דורות ראשונים שבלב העיר. בשנת 2010 החלו להיערך בישראל מסיבות אוזניות, שבהן מחולקות לעוברים ושבים אוזניות אלחוטיות שבאמצעותן הם רוקדים לצלילי המוזיקה המשודרת מתקליטן אחד או יותר המנגן באותו הרחוב. במקרים אחרים מחולקים נגני MP3 ודיסקמנים.
טופז (פירושונים)

האם התכוונתם ל... טופז – מינרל, אבן יקרה טופז (מטוס) – מטוס בואינג 707 שכינויו בחיל האוויר הישראלי היה "טופז" טופז טורס – חברת תיירות מרפא וספא באירופה טופז (טלנובלה) טופז (סרט, 1945) – סרט קולנוע תיעודי טופז (סרט, 1969) – סרט קולנוע של אלפרד היצ'קוק משנת 1969 טופז (סרט, 1991) – סרט קולנוע יפני טופז (סירת מפרש) – סירת מפרש אישים: גיל טופז – איש עסקים ישראלי דודו טופז – בדרן ישראלי, אחד הכוכבים הגדולים של האייטיז והניינטיז, כוּנה מלך הרייטינג הישראלי
זהבי

האם התכוונתם ל... שם משפחה עברי, שהוא לרוב עברות של שם יהודי-לועזי, שמכיל את המילה "גולד", כגון גולדברג או גולדשטיין. אישים אבישג זהבי – פרופסור לפיזיולוגיה של הצמח, אשתו של אמוץ זהבי אור זהבי – כדורגלן ישראלי, המשחק בעמדת הבלם בקבוצת בית"ר ירושלים אברהם זהבי – סופר מחבר הספר להבין את כדור הארץ תהליכים פנימיים ותהליכים חיצוניים (ספרית מעריב, 2004) איה זהבי פייגלין – זמרת-יוצרת ישראלית אלכס זהבי – עיתונאי במגזין ארץ אחרת אליהו זהבי – עיתונאי ד"ר אפי זהבי – מדען ישראלי מרפא"ל השותף בפיתוח וקידום קוואלקום חברה אמריקנית גלובלית למוליכים למחצה אריה זהבי (לאו גולדהמר) – עיתונאי, משפטן, סוציולוג, סטטיסטיקן, ומנהיג ציוני אוסטרי-ישראלי אלכס זהבי – כדורגלן Sporting Clube de Portugal אמוץ זהבי – זואולוג ואקולוג ישראלי, בעלה של אבישג זהבי ג'רלד זהבי – היסטוריון אמריקאי דוד זהבי – מלחין ישראלי דורון זהבי – חוקר שבויים בצה"ל שנודע בכינוי "קפטן ג'ורג'" דן זהבי – פילוסוף דני דניאל זהבי – שחקן, במאי, מחזאי, מלמד תיאטרון, ומטפל בסוג׳וק ובפסיכודרמה דפנה זהבי – מוזיקאית ישראלית הגר זהבי – שחיינית חניתה זהבי – אחת הזמרות בלהקת גייסות השריון להקה צבאית בצה"ל ירון זהבי – דמות מחסמבה יואב זהבי – עיתונאי ישראלי, כתב חוץ בכאן חדשות, שבתאגיד השידור הישראלי מנחם זהבי – אל"ם בין השנים 1971–1974 ומפקד הבסיס במלחמת יום הכיפורים ניב זהבי – משמש כמנחה וכרוז של אירועי ספורט מקומיים ובינלאומיים נתן זהבי – איש תקשורת וקולנוע ישראלי המשדר בתוכנית זהבי עצבני עודד זהבי – מלחין עוז זהבי – שחקן ישראלי ערן זהבי – כדורגלן ישראלי פיני פנחס זהבי – כתב בולט בחדשות הספורט וסוכן שחקני כדורגל ראובן זהבי – אמן ישראלי ומרצה בכיר באקדמיה לאמנות ועיצוב בצלאל רז זהבי – כדורגלן עבר ישראלי ועיתונאי ספורט רבקה זהבי – משווקת פיאות ופיאנית שירה זהבי – נמנית משדרניה הבולטים של רדיוס 100FM שולמית זהבי סימה – שחקנית ישראלית, משחקת דמות אמא במחזה כנר על הגג תמר ורטה זהבי – סופרת, מרצה לחינוך ופעילה חברתית ישראלית אחרים זהב"י – ראשי תיבות של זכויות המשפחה ברוכות הילדים - ארגון ישראלי זהב זהבה
הקומונה של פריז (המהפכה הצרפתית)

הקומונה של פריז הייתה הרשות העירונית שכוננה בפריז עם נפילת הבסטיליה ב-14 ביולי 1789 ופעלה עד 11 באוקטובר 1795. ראש העיר הראשון היה ז'אן-סילוון ביי (Jean-Sylvain Bailly) והוא קבע את משכן העירייה באוטל דה ויל של פריז. הקומונה הופלה והוחלפה בהפיכת ה-10 באוגוסט 1792. מרגע זה הפכה למוקד כח רדיקלי ונטלה חלק במהלכים הדרמטיים ביותר של המהפכה הצרפתית. על פי חוק מה-21 במאי 1790, הפכה הממשלה המהפכנית לאורגניזם רגיל. חברי הוועידה הכללית של הקומונה נבחרו בידי תושבי 48 חלקי העיר פריז. לאחר החלפתו של ז'אן-סילוון ביי על ידי ז'רום פטיון (Jérôme Pétion) ב-13 בנובמבר 1791, החזיקו במשרת ראש העיר בזה אחר זה ניקולא שמבון, ז'אן-ניקולא פש וז'אן-בטיסט פלריו-לסקו, ששמר על כסאו עד לתשעה בתרמידור של השנה השנייה של לוח השנה המהפכני (ה-27 ביולי 1794). בלילה שבין ה-9 באוגוסט וה-10 באוגוסט 1792, התקיפו המהפכנים הקיצוניים, שנתמכו על ידי הקומונה הפריזאית, את ארמון הטווילרי. המלך והמלכה הפכו לשבויהם. ישיבת חירום של האספה ביטלה את המלוכה. במהלך הדיון נכחו קצת יותר משליש הצירים, כמעט כולם יעקובינים. מה שנותר מהממשלה היה תלוי בקומונה. כאשר הקומונה שלחה חבורות רוצחים לבתי הסוהר לטבוח ב-1,400 אסירים פוליטיים, תוך כדי שליחת מכתבים המעודדים את המעשה לשאר ערי צרפת, האספה לא יכלה לעשות כלום. מצב זה נמשך עד אשר הוועידה הלאומית, שהייתה צריכה לחוקק את החוקה החדשה, התאספה ב-20 בספטמבר 1792 והפכה לממשלתה בפועל של צרפת. המלוכה בוטלה למחרת ובצרפת הוכרז משטר רפובליקני. על מנת לסמן את השינויים החדשים, הוכנס לוח שנה חדש. ב-11 באוקטובר 1795 פורקה הקומונה והוחלפה בתריסר רבעים עירוניים (arrondissements). ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
אטליז

אִטְליז הוא חנות המשמשת למכירת בשר. בנוסף למכירת הבשר משמש האטליז גם לעיבוד מסוים של הבשר, כך שיתאים לצורכי הקונים, כגון פירוקו של העוף או הבהמה ליחידות קטנות, יישון הבשר, טחינתו וכדומה. העובד בפירוק בשר באטליז קרוי קצב. מקור המילה ביוונית "קטליז" ובלשון המשנה "נמכרין באטליז ונשחטין באטליז". פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מאפיין מרכזי של אטליז המוּכּר ליהודים הוא שאלת כשרותו של האטליז. אטליז כשר מציין זאת באופן בולט על השלט שבחזיתו, ומציג את תעודת הכשרות שניתנה לו. רבים מהאטליזים בישראל שאינם כשרים מציינים זאת על השלט שבחזיתם, אף שעל פי החוק אין חובה לעשות כן. מניין באה המילה "אטליז"?, באתר של רוביק רוזנטל משנה, מסכת בכורות, פרק ה', משנה א' ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
מערך חכות

מערך חכות (בערבית: שארק, באנגלית: Longline) היא שיטת דיג מסחרי שבה מאות ואף אלפי קרסים ועליהם פתיונות, מחוברים בעזרת חוטים קצרים במרחקים שווים לחוט מרכזי ארוך. שיטת דיג זו נפוצה במיוחד לדיג דגי חרב, טונה, פוטית, ומיני דגים רבים נוספים. באזורי דיג שבהם קיימת הידלדלות בדגה המקומית, יש והרשויות מגבילות את מספר הקרסים אותם ניתן לחבר לחוט המרכזי. מנגד, באזורים עשירים בדגה, כך למשל בים ברינג ובצפון האוקיינוס השקט, פורסות ספינות דיג מערכי חכות המכילים יותר מ-2,500 קרסים על חוט בודד שאורכו קילומטרים רבים. ניתן לשלוט על עומקו של מערך החכות בעזרת מצופים ומשקולות. מערכי חכות אשר נועדים לדיג דגים הנמצאים קרוב לפני הים (כגון טונה, או דג חרב) יהיו רדודים מאוד ואילו מערכים לדיג דגי קרקעית (כגון, פוטית, או בקלה), נחים על קרקע הים, לעיתים אף בעומק העולה על 600 פאתום (כ-1,100 מטרים). שיטת הדיג במערך חכות היא שיטה מעוררת מחלוקת, כיוון שלעיתים קרובות היא כרוכה בשלל לוואי, דהיינו לכידת בעלי חיים שאינם מטרת הדיג והריגתם. באזורים בהם חיים עופות ימיים רבים, עטים אלה על הפתיונות במערך החכות ולעיתים קרובות בולעים את הקרס יחד עם הפתיון, דבר המביא למותם. באזורים שונים פותחו שיטות יעילות לצמצום שלל הלוואי, אולם אלה כרוכות בהשקעת משאבים נוספים. בין השיטות הללו ניתן למנות: הצמדת משקולות לחוטי הקרסים המבטיחים שקיעה מהירה של הקרס מפני המים, הצמדת סרטים צבעוניים לחוט המרכזי, המתעופפים ברוח ומפחידים עופות ים מלנגוס בפתיונות, פריסת מערך החכות בשעות הלילה בלבד והקפדה על תאורה נמוכה בספינת הדיג (כדי שלא למשוך עופות למקום), והגבלת השימוש בשיטה זו לעונות שנה בהן קיימים באזור פחות עופות ים. בחודש מרץ 2006 הוכרז על הפסקת עונת הדיג במערכי חכות בהוואי, לאחר חודשים ספורים בלבד, לאחר שצבי ים חומים רבים נלכדו ומתו. מדיה וקבצים בנושא מערך חכות בוויקישיתוף